**Forslag til sak på årsmøtet i NAMF/NFAM 2012**

**NAMF og NFAM har som et av sine satsningsområder i 2012: Arbeidsmedisinsk kunnskap som forebyggende aktivitet i et globalt perspektiv**

NAMF/NFAM ønsker å være en drivkraft for å fremme internasjonalt samarbeid som kan bidra til en positiv utvikling av arbeidsmiljøet i land som har utfordringer på arbeidsmiljø og helse området. I første omgang vil vi i samarbeid med Legeforeningens utvalg for menneskerettigheter, klima og global helse forsøke å finne vår plass i Legeforeningens internasjonale arbeid. NFAM/NAMF ønsker å øke medlemmenes kunnskaper om dette arbeidet for at vi så kan få opp egenaktiviteten i vår regi.

Personer som arbeider i industrien i utviklingsland har ofte nedsatt helse og samme sykelighet som den generelle befolkningen og viktige årsaker til sykelighet kan være infeksjonssykdommer / parasittsykdommer og sykdommer som følge av underernæring. I tillegg til slike generelle helsemessige problemer, har ansatte i små og store industrier i utviklingsland ofte alvorlige helseproblemer knyttet til eksponeringer i arbeidet som medfører tapte leveår. Det er primært her NAMF/NFAM ønsker at våre medlemmer skal bidra med kunnskapsoverføring og etablering av ny kunnskap for å forebygge arbeidsrelaterte helseproblemer.

Forekomsten av yrkessykdom kan være svært høy i industrier der arbeidstakerne har begrenset opplæring i sammenhengen mellom arbeidsmiljø og helse og lite kunnskap om bruk av verneutstyr og mulige forebyggende tiltak for å hindre at yrkessykdommer oppstår. Ved kunnskapsoverføring i internasjonale prosjekter kan norske arbeidsmedisinere bidra til at bedrifter i utviklingsland kan ta lærdom av de feilene industrialiserte land har gjort på arbeidsmiljøområdet. Teknologisk kompetanse som har bidratt til god forebygging i den vestlige verden kan overføres til bedrifter i utviklingsland med tilsvarende produksjon for på denne måten å redusere forekomsten av arbeidsskader og arbeidssykdom som følge av uheldige eksponeringsforhold.

Aktuelle prosjekter som NAMF/NFAM vil støtte er

* internasjonale samarbeidsprosjekter som bidrar til en positiv utvikling på arbeidsmiljø og helseområdet
* internasjonale forskningsprosjekter som kan bidra med ny kunnskap om arbeidsmedisinske tema
* samarbeidsprosjekter med søsterorganisasjoner der oppbygging av arbeidsmedisinsk kompetanse inngår
* samarbeidsprosjekter med internasjonale organisasjoner som arbeider med arbeidsmedisin
* prosjekter der utenlandske arbeidsmedisinske bedriftsleger kan hospitere i norske bedriftshelsetjenester/ved norske arbeidsmedisinske avdelinger
* prosjekter i norske firmaer med produksjon, underleverandører og annen aktivitet i andre land/utviklingsland – arbeidshelse blant ansatte hos underleverandører?

Årsmøtet gir styret i oppdrag å arbeide videre med prosjektet.